Abdominálna ultrasonografia na Slovensku v rokoch 1981 až 2000.

Abdominálna ultrasonografia je najpoužívanejšou zo zobrazovacích metód pri vyšetrení brucha. Prvé publikácie slovenských autorov o problematike brušnej ultrasonografie boli uverejnené v r. 1981. Zavŕšená dvadsaťročnica činnosti bola dostatočným podnetom na zhrnutie jej vývoja a úrovne podľa publikovaných prác. Základné rozdelenie prác sa uskutočnilo podľa cieľových oblastí, ktorými boli:

A. – všeobecná abdominálna ultrasonografia, B.- žlčník a žlčové cesty, C.- pečeň, 

D.obličky a nadobličky, E.- cievy, F.- gastrointestinálny trakt, G.- slezina, H.- biopsie, CH. - technika, I.- ostatné práce. Zastúpenie prác podľa oblastí, s rozdelením na obdobie rokov 1981 až 1990 a na obdobie rokov 1991 až 2000 charakterizuje tabuľka č. 1.

Tabuľka č. 1:  Zastúpenie prác podľa oblastí zamerania

Roky
Abd.
Žlčník
Pečeň
Obličky
Cievy
GIT
Lien
Biops.
Techn.
Iné
Spolu

1981 – 1990
11
8
5
7
1
0
1
2
0
1
36

1991 – 2000
7
4
4
4
7
4
1
4
4
1
40

Celkom
18
12
9
11
8
4
2
6
4
2
76

A.- Všeobecná abdominálna ultrasonografia. (18 prác slovenských autorov)

    Do tejto skupiny patria predovšetkým prehľadové práce, ktoré charakterizovali rozsah možností ultrasonografie pri vyšetrení brušných orgánov a retroperitonea (1. Kováč,1981

 //2. Hromec,1983//, 3. Riečanský,1984//, 4. Kováč,1984//, 5., Bielik,1986//, 6. Černák,1987//, 7. Vadnai,1989//,). Na sklonku desaťročia nastal určitý posun, keď sa téma prínosu brušnej ultrasonografie posunula z dovtedajšej orientácie na vnútorné lekárstvo k brušnej chirurgii  (8. Antalík,1989). V roku 1988 bola vydaná prvá slovenská učebnica brušnej ultrasonografie (9. Kováč,1988), ktorej kvalitu oceňujú čitatelia aj v súčasnosti. Dovtedy používaná učebnica bola českej proveniencie (10. Čech,1982). Rozširovanie pohľadu bolo dokumentované cieleným porovnaním výťažnosti abdominálnej ultrasonografie a laparoskopie (11. Bielik,1987).  Prehľadové práce boli publikované aj v druhom desaťročí používania brušnej ultrasonografie, zrejme s úmyslom poskytnúť patričné informácie novej vlne „sonografujúcih lekárov“. Týkali sa prípravy pacientov (12. Hromec,1993), všeobecného zhodnotenia významu a postavenia brušnej ultrasonografie (13. Kováč,1995, 14.  Kováč,1995), novších techník a postupov (15. Hromec,1993), úvahy o skríningovom význame (16. Hromec,1993),

a významu ultrasonografie pri akútnych ochoreniach orgánov brušnej dutiny a retroperitonea (17. Kováč,1989). Jedinými „monotematickými“ prácami v tejto skupine bola práca zaoberajúca sa brušnými abscesmi (18. Bielik,1991) a kazuistika o pseudotumore v brušnej dutine (19. Bielik,1989).

B. Žlčník a žlčové cesty. (12 prác)

   V tejto skupine sa nachádza aj vôbec prvá slovenská publikácia (20. Murín,1981). Táto práca ako aj ostatné práce sa venovali komplexnej diagnostike žlčníka i žlčových ciest (21. Anatalík,1985) (22. Bilický,1995). Špeciálne zameranie priniesli témy o diagnostike akútnych ochorení žlčníka (23. Kováč,1982), samotnej cholecystolitiázy (24.Kováč,1983), nelitiatickej biliárnej patológii (25. Antalík,1994) ako aj o nádoroch žlčníka (26. Antalík,1992). Ostatné práce sa venovali patogenéze vzniku cholecystolitiázy vo vzťahu k cukrovke (27. Šorf,1988), epidemiológii cholecystolitiázy u mladistvých dievčat (28. Bielik, 1987) aj u žien v strednom veku (29. Bielik,1990), klinickým prejavom cholecystolitiázy 

(30. Bielik,1992) a nakoniec aj problematike funkčného vyšetrenia žlčníka (31. Bielik,1990).  

C. Pečeň.  ( 9 prác)

   Snaha o zlepšenie diagnostiky difúznych ochorení pečene pomocou počítačom asistovanej ultrasonografie nepremietla do praxe (32. Valko,1992). Ultrasonografia si obhájila svoje miesto v diagnostike steatózy pečene aj v porovnaní s počítačovou tomografiou (33. Valko,1993). Ďalšie práce dokumentovali výskyt cystických i necystických zmien v pečeni (34. Šorf,1989) (35. Krišlo,1989) ako aj zobrazenie pečeňových abscesov (36. Bielik,1989). Zaujímavé kazuistiky sa týkali pečeňového abscesu vzniknutého samopoškodením (37. Bielik,1989) alebo intrahepatálnej ruptúry echinokokovej cysty v pečeni (38. Bielik,1988), či jej samotnej diagnostiky (39. Vaľko,1993). Nadčasovou prácou z hľadiska času uverejnenia, obsahu a uplatnenia v praxi bola práca o zobrazení transplantovanej pečene (40. Weill,1996). 

D. Obličky a nadobličky.  ( 11 prác)

   Prvá práca z tejto skupiny ozrejmovala všeobecný význam ultrasonografie pre diagnostiku obličkových ochorení (41. Kováč,1984). Výskyt bezpríznakových ochorení obličiek pri ultrasonografickom vyšetrení bol dokumentovaný neskôr (42. Krišlo,1987), podobne ako porovnanie ultrasonografie s urografiou a počítačovou tomografiou (43. Nagy,1993). Ďalšie práca sa tematicky venovali diferencovaniu renálnej insuficiencie (44. Antalík,1986), chronickej renálnej insuficiencii (45. Kováč,1983), diagnostike obličkoých konkrementov (46. Lutter,1988), možnostiam rastu obličkových nádorov (47. Bielik,1987), či diagnostike nadobličkového krvácania u novorodencov (48. Macek,1994). Ostatné práce mali charakter kazuistík: venovali sa Grawitzovmu nádoru s klinickým obrazom hypertrofickej osteoartropatie (49. Beňačka,1990), myelolipómu nadobličky (50. Goncalvesová,1997) ako aj fyzikálnym artefaktom podmienenému obrazu zväčšenia nadobličiek (51. Beňačka,1992). 

E. Cievy.  ( 8  prác)

   Najviac zastúpená bola oblasť portálneho riečiska. Týkala samotných možností zobrazenia portálnej vény (52. Szántová,1999), portálnej hypertenzie (53. Goncalvesová,1994), trombózy portálnej vény (54. Goncalvesová,1996) a napokon v širšom zameraní porúch hepatálnej cirkulácie (55. Szántová,1996). Abdominálna aorta sa dostala do pozornosti kvôli aneuryzmám (56. Mitacz,1990), podobne ako periférne artérie (57. Mitacz,1992). Stenózy renálnych artérií sta stali taktiež predmetom záujmu (58. Braunschweig,1988)

(59. Mistrík,2000). 

F. Gastrointestinálny trakt.  (4 práce)

   Prvá práca priniesla stanovenie patologických kritérií pre zobrazenie žalúdka a dvanástnika  (60. Bielik,1991). V ďalších prácach bol formulovaný význam endoanálnej transrektálnej ultrasonografie pri diagnóze karcinómu rekta (61. Slezák,1996) ako aj prínosu kontrastných látok pri ultrasonografickej diagnostike appendicitídy (62. Beňačka,1999). Prehľadová práca informovala o možnostiach endoskopickej ultrasonografie v gastrointestinálnom trakte (63. Hromec,1995). 

G. Slezina. (2 práce)

   Problematike sleziny sa venovali 2 práce. Prvá sa orientovala na výskyt zväčšenia sleziny (64. Krišlo,1987), kým druhá sa snažila definovať patológie sleziny v širšom rozsahu (65. Goncalvesová,1999).

H. Biopsie. ( 6 prác)

   Bioptické vyšetrenia pri ultrasonografickom vyšetrení sa pomerne rýchlo stali predmetom záujmu, či už pri vyšetrení brušných orgánov (66. Hrušovský,1988) alebo obličiek (67. Kováč,1988). Nazhromaždenie dostatočných skúseností bolo východiskom pre odporúčania, ako predchádzať neúspechom a komplikáciám pri cielených punkciách (68. Beňačka,1991). Ďalšie práce boli tematicky zamerané na aspiračné biopsie ložiskových lézií pečene a pankreasu (69. Dobrocký,1994), na punkciu a drenáž cystoidov pankreasu (70. Mitacz,1994) a na punkciu a sklerotizáciu obličkových cýst (71. Nagy,2000).

CH. Technika.  (4 práce)

   Z hľadiska technických aspektov vykonávania ultrasonografických vyšetrení sa pozornosť venovala tvorbe špecializovanej databázy vyšetrení (72. Zajac,1991), kvázitomografickému spracovaniu obrazov (73. Černý,1994) a komplexnej problematike využitia kontrastných látok v ultrasonografii (74. Beňačka,1996) (75. Beňačka,1996).

I. Ostatné  (2 práce)   

   Do tejto skupiny boli zaradené 2 práce. Prvá z nich sa zaoberala problematikou nadužívania vyšetrení bez zodpovedajúceho klinického vyšetrenia a zhodnotenia, čo bolo pomenované termínom- technologizmus v medicíne (76. Bielik,1989). Druhá práca komplexne hodnotila vývoj brušnej ultrasonografie na Slovensku v rokoch 1980 až 1990 (77. Beňačka,1999).

Uvedené zhodnotenie dopĺňajú nasledovné údaje o zastúpení odborných časopisov, o charaktere publikovaných prác a o zastúpení autorov a pracovísk na uvedených prácach. Z uvedených 76 prác malo 49 prác charakter vlastných skúseností, 19 prác malo charakter prehľadových prác a ostatných 8 prác referovalo o kazuistikách. Tieto práce mali nasledovné zastúpenie v týchto časopisoch a vydavateľstvách: Vnitřní lékařství- 14, Lekársky obzor- 13, Československá gastroenterologie a výživa resp. Česká a slovenská gastroenterologie- 9, Bratislavské lekárske listy- 8, Praktický lékař- 7, Slovenská rádiológia- 7, Československá rádiológia- 7, Česká rádiologie- 6, Slovenský lekár- 2, Rozhledy v chirurgii- 1, Časopis lékařu českých- 1, Osveta, Martin- 1. Ako hlavní autori sa slovenskí autori prezentovali v 26 prípadoch, z toho bolo 24 mužov a 2 ženy. Počet publikácií priradených k hlavnému autorovi bol nasledovný: 14- Bielik, 11- Kováč, 7- Beňačka, 5- Hromec, Antalík, 4- Goncalvesová, 3- Krišlo, Mitacz, 2- Šorf, Szantová, Nagy, 1- Hrušovský, Černák, Valko, Murín, Riečanský, Vadnai, Lutter, Černý, Bilický, Vaľko, Macek, Slezák, Mistrík, Dobrocký, Zajac. 2 autori boli zahraniční- Weill, Braunschweig, publikovali v spolupráci so slovenskými autormi a v slovenčine. Práce pochádzali z 21 pracovísk. Na 8 pracoviskách vzniklo celkom 56 prác, t.j. 74% z celku, kým na 13 pracoviskách vzniklo ostávajúcich 20 prác, t.j. 26% z celkového počtu. Uvedených 8 pracovísk sa na týchto prácach podieľalo v nasledovnom poradí: 15- I. interná klinika SPAM, NsP akad. L. Dérera, 14- interné oddelenie NsP Trenčín, 7- interné oddelenie NsP Piešťany, 5- interné oddelenie NsP Nové Mesto nad Váhom a Rádiologické oddelenie NsP Nové Zámky, 4- interná klinika NsP Bezručova, 3- III. interná klinika, NsP akad. L. Dérera a Rádiodiagnostické oddelenie NsP Lučenec. Podľa počtu publikovaných prác v jednotlivých rokov boli „najsilnejším obdobím“ roky 1987 až 1996, kým roky 1997 až 2000 zaznamenali zníženú publikačnú aktivitu. 

Na záver možno konštatovať, že slovenská abdominálna ultrasonografia, hoci vstúpila na scénu zobrazovacích metód až začiatkom 80-tych rokov 20. storočia, dokázala si pomerne rýchlo nájsť, ako šírkou zamerania tak aj kvalitou práce, dôstojné miesto vo vyšetrovacích postupoch. Aktivity v rámci tejto metódy sa v mnohých prípadoch preniesli do publikačných výstupov, ktorých hodnota dôstojne reprezentuje uvedených 20 rokov činnosti v abdominálnej ultrasonografii na Slovensku, ktorej úroveň tak môžeme bez začervenania porovnávať s okolitými krajinami.

Poznámka: práca je venovaná všetkým sonografujúcim lekárkam a lekárom.

